title: 2011/853/ЕС: Решение на Съвета от 29 ноември 2011 година относно подписването от името на Съюза на Европейската конвенция за законовата защита на услуги, базирани на или представляващи условен достъп

text:
               20.12.2011

               BG

               Официален вестник на Европейския съюз

               L 336/1

         РЕШЕНИЕ НА СЪВЕТА
   от 29 ноември 2011 година
   относно подписването от името на Съюза на Европейската конвенция за законовата защита на услуги, базирани на или представляващи условен достъп
   (2011/853/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 114 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 16 юли 1999 г. Съветът упълномощи Комисията да води преговори в рамките на Съвета на Европа, от името на Европейската общност, относно конвенция за законовата защита на услуги, базирани на или представляващи условен достъп.

               (2)

               Европейската конвенция за законовата защита на услуги, базирани на или представляващи условен достъп („конвенцията“) беше приета от Съвета на Европа на 24 януари 2001 г.

               (3)

               Конвенцията създава нормативна рамка, почти идентична с рамката, установена в Директива 98/84/ЕО на Европейския парламент и на Съвета от 20 ноември 1998 година относно правната защита на услуги, основаващи се на или състоящи се от достъп под условие (1).

               (4)

               Конвенцията влезе в сила на 1 юли 2003 г. и е открита за подписване от страна на Съюза и неговите държави-членки.

               (5)

               Подписването на конвенцията би спомогнало за разширяване на прилагането на разпоредби, подобни на разпоредбите в Директива 98/84/ЕО, отвъд границите на Съюза, както и за създаване на законодателство за услугите, основаващи се на или състоящи се от условен достъп, което да е приложимо на целия европейски континент.

               (6)

               С приемането на Директива 98/84/ЕО Съюзът упражни вътрешната си компетентност в областите, обхванати от конвенцията, с изключение на членове 6 и 8 от нея, доколкото член 8 се отнася до мерките по член 6. Следователно конвенцията следва да бъде подписана както от Съюза, така и от неговите държави-членки.

               (7)

               Конвенцията следва да бъде подписана от името на Съюза при условие за сключването ѝ,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на Европейската конвенция за законовата защита на услуги, базирани на или представляващи условен достъп при условие на сключването на конвенцията.
   Текстът на конвенцията е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) конвенцията от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 29 ноември 2011 година.

            За Съвета

            Председател

         K. SZUMILAS

      (1)  ОВ L 320, 28.11.1998 г., стр. 54.
    ---documentbreak---

               20.12.2011

               BG

               Официален вестник на Европейския съюз

               L 336/2

         ПРЕВОД
   ЕВРОПЕЙСКА КОНВЕНЦИЯ ЗА ЗАКОНОВАТА ЗАЩИТА НА УСЛУГИ, БАЗИРАНИ НА ИЛИ ПРЕДСТАВЛЯВАЩИ УСЛОВЕН ДОСТЪП
   ПРЕАМБЮЛ
   Държавите — членки на Съвета на Европа, другите държави и Европейската общност, страни към тази конвенция,
   като вземат под внимание, че целта на Съвета на Европа е да постигне по-голямо единство между членовете си,
   като имат предвид Препоръка № R (91) 14 на Комитета на министрите относно законовата защита на кодираните телевизионни услуги,
   като вземат под внимание, че пиратството на декодиращи съоръжения за кодирани услуги все още е проблем в цяла Европа,
   като отбелязват, че нови видове услуги и устройства за условен достъп, както и нови форми за незаконен достъп до тях се появиха след приемането на гореспоменатата препоръка,
   като отбелязват също така, че съществува голямо разнообразие между европейските държави относно законодателството, насочено към защита на услугите, базирани на или представляващи условен достъп,
   като отбелязват още, че незаконният достъп застрашава икономическата жизненост на организациите, предоставящи услуги по радиоразпръскване и услуги на информационното общество, и като следствие може да повлияе на разнообразието на програмите и услугите, предлагани на обществото,
   с убедеността, че е необходимо да се следва обща политика, насочена към защитата на услугите, базирани на или представляващи условен достъп,
   с убедеността, че наказателни, административни или други санкции могат да играят ефективна роля в предотвратяването на незаконни дейности срещу услугите с условен достъп,
   с увереността, че особено внимание трябва да се обърне на забранените дейности, които се предприемат с търговска цел,
   като вземат под внимание съществуващите международни юридически средства, които съдържат разпоредби, отнасящи се за защитата на услугите, базирани на или представляващи условен достъп,
   СЕ СПОРАЗУМЯВАТ, КАКТО СЛЕДВА:
   РАЗДЕЛ I

      ОБЩИ РАЗПОРЕДБИ

   Член 1
   Предмет и цел
   Тази конвенция се отнася до услуги по радиоразпръскването и услуги на информационното общество, предлагани срещу заплащане и базирани на или представляващи условен достъп. Целта на тази конвенция е да обяви за незаконни на територията на страните по конвенцията определен брой дейности, които позволяват неразрешен достъп до защитени услуги, и да доближи законодателствата на страните по конвенцията в тази област.
   Член 2
   Дефиниции
   За целите на тази конвенция:

               а)

               „защитена услуга“ означава която и да е от следните услуги, когато се предоставят срещу заплащане и на базата на условен достъп:

                           —

                           услуги за телевизионни програми, както са дефинирани в член 2 от изменената Европейска конвенция за трансгранична телевизия,

                           —

                           услуги за звуково радиоразпръскване, означаващи радиопрограми, предназначени за приемане от обществеността, предавани по проводници или ефирно, включително и чрез спътник,

                           —

                           услуги на информационното общество, в смисъл на услуги, доставяни по електронен път на разстояние и при индивидуална заявка от получателя на услугите;

                     или предоставяне на условен достъп до горните услуги, разглеждано като цялостна услуга;

               б)

               „условен достъп“ означава всяка техническа мярка и/или устройство, позволяващи достъп в разбираема форма и подлежаща на предварително индивидуално оторизиране, до една от услугите, споменати в буква а) от настоящия член;

               в)

               „устройство за условен достъп“ означава всяко оборудване, софтуер и/или средство, предназначени или приспособени да дават достъп в разбираема форма до една от услугите, споменати в буква а) от настоящия член;

               г)

               „забранено устройство“ означава всяко съоръжение, софтуер и/или средство, предназначени или приспособени да дават достъп в разбираема форма до една от услугите, споменати в буква а) от настоящия член, без оторизирането на предоставителя на услуги.

         Член 3
   Обхват на действие спрямо лицата
   Тази конвенция се прилага за всяко юридическо или физическо лице, предлагащо защитена услуга, както е дефинирана в член 2, буква а), независимо от неговата националност и от това, дали се намира или не под юрисдикцията на страна по конвенцията.
   РАЗДЕЛ II

      ЗАБРАНЕНИ ДЕЙНОСТИ

   Член 4
   Нарушения
   Счита се за незаконно да се извършва една от следните дейности на територията на страна по конвенцията:

               а)

               изработване или производство на забранени устройства с търговски цели;

               б)

               внос на забранени устройства с търговски цели;

               в)

               разпространение на забранени устройства с търговски цели;

               г)

               продажба или наемане на забранени устройства с търговски цели;

               д)

               притежание на забранени устройства с търговски цели;

               е)

               монтиране, поддържане или заменяне на забранени устройства с търговски цели;

               ж)

               търговска промоция, маркетинг или реклама на забранени устройства.

         Всяка страна по конвенцията може по всяко време с декларация, адресирана до генералния секретар на Съвета на Европа, да съобщи, че тя ще обяви и други дейности за незаконни освен тези, посочени в първата алинея от настоящия член.
   РАЗДЕЛ III

      САНКЦИИ И ПРАВОВИ МЕРКИ

   Член 5
   Санкции за незаконни дейности
   Страните по конвенцията предприемат мерки да направят незаконните дейности, уточнени в член 4, наказуеми чрез наказателни, административни или други санкции. Тези мерки са ефикасни, разубеждаващи и пропорционални на потенциалните последствия от незаконната дейност.
   Член 6
   Мерки за конфискация
   Страните по конвенцията предприемат такива съответни мерки, каквито може да са необходими, за да се позволи изземване и конфискация на забранените устройства или промоционния, маркетинговия или рекламния материал, използван при извършване на нарушения, както и конфискация на всякакви печалби или финансови облаги, произтичащи от незаконната дейност.
   Член 7
   Процесуални способи за защита
   Страните по конвенцията предприемат необходимите мерки, за да гарантират, че доставчиците на защитени услуги, чиито интереси са засегнати от незаконна дейност, уточнена в член 4, имат достъп до съответните правови мерки, включително завеждане на съдебен процес за вреди и загуби и получаване на съдебно предписание или друга превантивна мярка, и където е приложимо, да подадат молба за отстраняване на забранените устройства от търговските канали.
   РАЗДЕЛ IV

      ИЗПЪЛНЕНИЕ И ИЗМЕНЕНИЯ

   Член 8
   Международно сътрудничество
   Страните по конвенцията се задължават да си оказват взаимна помощ, за да привеждат в действие тази конвенция. Страните по конвенцията взаимно съгласуват, в съответствие с разпоредбите на съответните международни инструменти за международно сътрудничество по наказателните или административните въпроси и със своето вътрешно право, най-широк обхват от мерки за сътрудничество при разследванията и съдебните дела, отнасящи се за престъпления или административни нарушения, в съответствие с тази конвенция.
   Член 9
   Многостранни консултации
   1.   Страните по конвенцията в рамките на двугодишен период, считан от датата на влизане в сила на тази конвенция, и на всеки две години след това и всеки път, когато дадена страна по конвенцията поиска това, пристъпват към многостранни консултации в рамките на Съвета на Европа, за да разгледат прилагането на тази конвенция и целесъобразността от разширяване или ревизиране на някоя от разпоредбите ѝ, в частност по отношение на дефинициите по силата на член 2. Тези консултации се провеждат на срещи, свикани от генералния секретар на Съвета на Европа.
   2.   Всяка страна по конвенцията може да бъде представена на многостранните срещи от един или повече делегати. Всяка страна по конвенцията има право на гласуване. Всяка държава — страна по конвенцията, има право на един глас. Що се отнася до въпроси в рамките на компетенцията ѝ, Европейската общност упражнява правото си на гласуване с брой на гласове, равен на броя на държавите-членки, които са страни по конвенцията. Европейската общност не упражнява правото си на глас, когато се гласува по въпрос, който е извън компетенцията ѝ.
   3.   Всяка държава, спомената в член 12, параграф 1, или Европейската общност, която не е страна по тази конвенция, може да бъде представлявана на консултативните срещи от наблюдател.
   4.   След всяка консултация страните по конвенцията представят на Комитета на министрите на Съвета на Европа доклад за консултацията и за функционирането на тази конвенция, включително, ако се счете за необходимо, предложения за изменение на конвенцията.
   5.   При спазване на разпоредбите на тази конвенция страните по конвенцията съставят вътрешни правила за консултативните срещи.
   Член 10
   Изменения
   1.   Всяка страна по конвенцията може да предложи изменения в тази конвенция.
   2.   За всяко предложение за изменение се информира генералният секретар на Съвета на Европа, който го съобщава на държавите — членки на Съвета на Европа, на другите държави — страни по Европейската конвенция за културата, на Европейската общност и на всяка държава, която не е член, но която е присъединена към или е поканена да се присъедини към тази конвенция в съответствие с разпоредбите на член 13.
   3.   Всяко изменение, предложено в съответствие с разпоредбите на предходния параграф, се разглежда в рамките на шест месеца от датата, на която то е разпространено от генералния секретар на многостранно консултативно съвещание, на което може да бъде прието с мнозинство от две трети от държавите, които са ратифицирали конвенцията.
   4.   Приетият от многостранната консултативна среща текст се предоставя за одобрение на Комитета на министрите. След като веднъж е одобрен, текстът на изменението се предава на страните по конвенцията за приемане.
   5.   Всяко изменение влиза в сила на тридесетия ден, след като страните по конвенцията са информирали генералния секретар за приемането на същото.
   6.   На основата на препоръка, изказана на многостранна консултативна среща, Комитетът на министрите може да реши с мнозинството, предвидено в член 20, буква г) от Устава на Съвета на Европа, и с единодушно гласуване на представителите на страните по конвенцията, оправомощени да участват в комитета, че конкретно изменение влиза в сила след изтичането на период от две години от датата, на която е предадено на страните по конвенцията за приемане, освен ако някоя страна не е изказала възражение до генералния секретар на Съвета на Европа срещу влизането му в сила. В случай че такова възражение е постъпило, изменението влиза в сила на първия ден от месеца, следващ датата, на която изказалата възражението страна по конвенцията депозира документа си за приемане на изменението при генералния секретар на Съвета на Европа.
   7.   Ако дадено изменение се одобри от Комитета на министрите, но не е влязло още в сила в съответствие с параграф 5 или 6, държава или Европейската общност не могат да изразят съгласието си да бъдат обвързани от конвенцията, без същевременно да приемат изменението.
   Член 11
   Взаимовръзки с другите конвенции или споразумения
   1.   Тази конвенция не нарушава правата и задълженията, произтичащи от многостранни международни конвенции относно други въпроси.
   2.   Страните по конвенцията могат да сключват двустранни или многостранни споразумения помежду си, отнасящи се до въпроси, уредени от тази конвенция, с цел допълване или засилване на разпоредбите ѝ или улесняване прилагането на утвърдените от нея принципи.
   3.   Ако две или повече страни вече са сключили споразумение или договор относно предмет, третиран в тази конвенция, или по някакъв друг начин са установили отношенията си относно този предмет, те имат право да прилагат това споразумение, договор или спогодба вместо тази конвенция, ако това улеснява международното сътрудничество.
   4.   При взаимните си отношения страните, които са членки на Европейската общност, прилагат правилата на Общността и следователно не трябва да прилагат правилата, произтичащи от тази конвенция, освен когато няма правило на Общността, уреждащо засегнат конкретен въпрос.
   РАЗДЕЛ V

      ЗАКЛЮЧИТЕЛНИ РАЗПОРЕДБИ

   Член 12
   Подписване и влизане в сила
   1.   Тази конвенция е открита за подписване от държавите — членки на Съвета на Европа, и от другите държави — страни по Европейската конвенция за културата, както и от тези на Европейската общност. Тези държави и Европейската общност могат да изразяват съгласието си да бъдат обвързани чрез:

               а)

               подпис без условие за ратифициране, приемане или утвърждаване; или

               б)

               подпис при условие за ратифициране, приемане или утвърждаване, последван от ратифициране, приемане или одобрение.

         2.   Документите за ратифициране, приемане или утвърждаване се депозират при генералния секретар на Съвета на Европа.
   3.   Тази конвенция влиза в сила на първия ден от месеца, следващ изтичането на тримесечния период след датата, на която три държави са изразили съгласието си да бъдат обвързани с конвенцията в съответствие с разпоредбите на предходния параграф.
   4.   По отношение на всяка държава — страна по конвенцията, или Европейската общност, която впоследствие изразява съгласието си да бъде обвързана с нея, конвенцията влиза в сила на първия ден от месеца, следващ изтичането на тримесечен период след датата на изразяване на съгласието за обвързване с конвенцията в съответствие с разпоредбите на параграф 1.
   Член 13
   Присъединяване към конвенцията на държави, които не са членки
   1.   След влизането в сила на тази конвенция Комитетът на министрите към Съвета на Европа след консултиране със страните по конвенцията може да покани всяка държава, която не е спомената в член 12, параграф 1, да се присъедини към тази конвенция с решение, взето с мнозинството, предвидено в член 20, буква г) от Устава на Съвета на Европа, и с единодушно гласуване на представителите на договарящите държави, оправомощени да вземат участие в комитета.
   2.   По отношение на всяка присъединяваща се държава конвенцията влиза в сила на първия ден от месеца, следващ изтичането на тримесечния период след датата на депозиране на документа за присъединяване при генералния секретар на Съвета на Европа.
   Член 14
   Териториално действие
   1.   Всяка държава или Европейската общност може в момента на подписването или когато депозира документа си за ратификация, приемане, утвърждаване или присъединяване, да определи територия или територии, за които ще се прилага тази конвенция.
   2.   Всяка държава или Европейската общност може впоследствие чрез декларация, адресирана до генералния секретар на Съвета на Европа, да разшири прилагането на тази конвенция върху всяка друга територия, определена в декларацията. По отношение на тази територия конвенцията влиза в сила в първия ден от месеца, следващ изтичането на тримесечен период след датата на получаване на такава декларация от генералния секретар.
   3.   Всяка декларация, направена по силата на двата предходни параграфа, може по отношение на всяка територия, определена в такава декларация, да бъде оттеглена чрез уведомление, адресирано до генералния секретар. Оттеглянето влиза в сила в първия ден от месеца, следващ изтичането на тримесечния период след датата на получаване на такова уведомление от генералния секретар.
   Член 15
   Резерви
   Не могат да се правят никакви резерви към тази конвенция.
   Член 16
   Уреждане на спорове
   В случай на спор между страните по конвенцията относно тълкуването или прилагането ѝ засегнатите страни ще се стараят да постигнат приятелско уреждане на спора чрез преговори или други мирни средства по техен избор, включително предаване на спора на арбитражен трибунал, чиито решения ще бъдат задължителни за страните.
   Член 17
   Денонсиране
   1.   Всяка страна може по всяко време да денонсира тази конвенция чрез уведомление, адресирано до генералния секретар на Съвета на Европа.
   2.   Такова денонсиране влиза в сила в първия ден от месеца, следващ изтичането на тримесечния период след датата на приемане на уведомлението от генералния секретар.
   Член 18
   Уведомления
   Генералният секретар на Съвета на Европа уведомява държавите — членки на Съвета на Европа, другите държави — страни по Европейската конвенция за културата, Европейската общност и всяка друга държава, която се е присъединила към тази конвенция, за:

               а)

               всяко подписване в съответствие с член 12;

               б)

               депозирането на всякакъв документ за ратифициране, приемане, утвърждаване или присъединяване в съответствие с член 12 или 13;

               в)

               всяка дата за влизане в сила на тази конвенция в съответствие с членове 12 и 13;

               г)

               всяка декларация, направена в съответствие с член 4;

               д)

               всяко предложение за изменение, направено по силата на член 10;

               е)

               всеки друг акт, уведомление или съобщение, свързани с тази конвенция.

      В свидетелство на което долуподписаните, бидейки надлежно оправомощени за това, подписват тази конвенция.
      Съставено в Страсбург на двадесет и четвърти януари две хиляди и първа година на английски и на френски език, като двата текста са еднакво автентични, в единствен екземпляр, който ще бъде депозиран в архивите на Съвета на Европа. Генералният секретар на Съвета на Европа ще предаде заверени копия на всяка държава от Съвета на Европа, на другите държави — страни по Европейската конвенция за културата, на Европейската общност и на всяка държава, поканена да се присъедини към тази конвенция.


title: Решение на Съвета от 23 май 2011 година за сключване от името на Европейския съюз на Споразумение за защита и устойчиво развитие на района на парк „Преспа“

text:
               4.10.2011

               BG

               Официален вестник на Европейския съюз

               L 258/1

         РЕШЕНИЕ НА СЪВЕТА
   от 23 май 2011 година
   за сключване от името на Европейския съюз на Споразумение за защита и устойчиво развитие на района на парк „Преспа“
   (2011/646/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид съгласието на Европейския парламент,
   като има предвид, че:

               (1)

               Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (1) („Рамковата директива на ЕС за водите“) изисква от държавите-членки в случаите, когато речните басейни се простират извън територията на Съюза, да се стремят да установят подходяща координация със съответните държави, които не са държави-членки, за постигане на целите на директивата за целия район на речния басейн.

               (2)

               На 27 юни 2006 г. Съветът прие решение, с което упълномощава Комисията да договори от името на Европейската общност сключването на международни споразумения за речни басейни с оглед подобряване на сътрудничеството по отношение на европейските речни басейни, които са общи за определени държави-членки и трети държави.

               (3)

               Преспанските езера и околностите им са уникална природна област с голямо екологично значение, която може да бъде запазена единствено чрез цялостен подход на равнището на басейна.

               (4)

               Споразумението за защита и устойчиво развитие на района на парк „Преспа“ е договорено от Европейската комисия, Гърция, Албания и бившата югославска република Македония и представлява развитие на съществуващото сътрудничество в областта, като същевременно е способно да допринесе за успешното прилагане на Рамковата директива на ЕС за водите.

               (5)

               Споразумението следва да бъде сключено,

         ПРИЕ НАСТОЯЩОТО РЕШЕНИЕ:
   Член 1
   Споразумението за защита и устойчиво развитие на района на парк „Преспа“ се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета се оправомощава да посочи лицето (лицата), упълномощено (упълномощени) да извърши (извършат) от името на Съюза нотификацията, предвидена в член 18 от споразумението, с оглед изразяване съгласието на Съюза да бъде обвързан със споразумението.
   Член 3
   Настоящото решение влиза в сила в деня на приемането му (2).

      Съставено в Брюксел на 23 май 2011 година.

            За Съвета

            Председател

         MARTONYI J.

      (1)  ОВ L 327, 22.12.2000 г., стр. 1.

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.
    ---documentbreak---

               4.10.2011

               BG

               Официален вестник на Европейския съюз

               L 258/2

         ПРЕВОД
   СПОРАЗУМЕНИЕ
   за защита и устойчиво развитие на района на парк „Преспа“
   Министрите на околната среда на трите държави, между които е разделен районът на Преспанските езера, и Европейският съюз, наричани по-долу „страните“,
   КАТО ИМАТ ПРЕДВИД Декларацията на министър-председателите на трите държави от 2 февруари 2000 г. за създаване на парк „Преспа“ и защитата на околната среда и устойчивото развитие на Преспанските езера и техните околности,
   КАТО ПРИПОМНЯТ Съвместната декларация на министър-председателите на трите държави, между които е разделен басейна на Преспанските езера, от 27 ноември 2009 г. от Пили,
   КАТО СЧИТАТ, че Преспанските езера и басейна им представляват уникална природна област, чиито биологично разнообразие и геоморфологична, екологична и културна значимост са от международна величина като жизнено важно местообитание за съхранението на многобройни редки и/или ендемични животински и растителни видове, като място за гнездене на птици, застрашени в световен мащаб, и като хранилище на значимо археологическо и традиционно наследство,
   КАТО ПРИЗНАВАТ своята обща отговорност за съхранението на екосистемата на басейна на Преспанските езера и нейните компоненти, както и за нейната природна красота, като основа за икономическото и социалното благосъстояние на жителите на района и за създаване на възможности за икономическо развитие (включително селско стопанство, рибарство и туризъм),
   УБЕДЕНИ, че единствено чрез възприемането на цялостен подход на равнището на басейна могат да гарантират и поддържат биологичното разнообразие, основните функции и ползите за хората от басейна на Преспанските езера,
   КАТО СЪЗНАВАТ, че самостоятелните действия на държавите не са достатъчни, за да доведат до съхранението на екосистемите на Преспа и нейното културно наследство, като същевременно подобряват стандарта на живот на жителите в района,
   КАТО ЖЕЛАЯТ да засилят сътрудничеството между компетентните органи и заинтересованите страни в трите държави с цел да се поддържат и защитават уникалните екологични дадености на басейна на Преспанските езера и да се предотвратяват и/или отстранят причините за влошаването на качествата на местообитанията в басейна, както се изисква в Декларацията на министър-председателите от 2 февруари 2000 г.,
   РЕШЕНИ да проучат подходящите методи за управление за устойчиво използване и защита на водата на Преспанските езера и сладководните екосистеми, както се изисква в Декларацията на министър-председателите от 2 февруари 2000 г., и в съответствие с изискванията на Рамковата директива 2000/60/ЕО на ЕС за водите и свързаните с нея директиви,
   КАТО СЪЗНАВАТ дългата история на антропогенното използване на района и съвместимостта на традиционните начини на използване със съхранението на природата,
   КАТО ПОТВЪРЖДАВАТ своите ангажименти за устойчиво развитие на басейна на Преспанските езера, което може да се осъществи по съгласуван начин чрез трансгранично сътрудничество, в съответствие с принципите на процеса на интеграция на Европейския съюз,
   КАТО ОТЧИТАТ диалога от Дрин, започнат през 2009 г. между компетентни органи и заинтересовани страни, за разработването на общо виждане за устойчивото управление на басейна на Дрин и насърчаването на трансграничното сътрудничество,
   КАТО ВЗЕМАТ ПРЕДВИД съответните разпоредби на действащи международни правни инструменти в областта на опазването на околната среда, по които са страни или които са подписали,
   КАТО ПРИПОМНЯТ двустранните споразумения, които са в сила между страните, относно сътрудничеството в областта на опазването на околната среда и устойчивото развитие,
   КАТО ИМАТ ПРЕДВИД, че една от страните е държава-членка на Европейския съюз, една е страна кандидатка за членство в ЕС и една е потенциална страна кандидатка за членство в ЕС, и че последните две са сключили с ЕС и Споразумение за стабилизиране и асоцииране,
   КАТО ОТЧИТАТ различните, но допълващи се възможности на правителствени и неправителствени организации в трите държави, които са страни по настоящото споразумение, по отношение на съхранението и управлението на района на Преспа,
   КАТО ВЗЕМАТ ПРЕДВИД придобития опит от тристранното сътрудничество в рамките на парк „Преспа“ от 2000 г. насам чрез работата на временния Координационен комитет и неговия секретариат,
   КАТО ВЗЕМАТ ПРЕДВИД стратегическия план за действие за устойчиво развитие на парк „Преспа“, изработен в рамките на временния Координационен комитет и неговия секретариат,
   СЕ СПОРАЗУМЯХА ЗА СЛЕДНОТО:
   ПЪРВА ЧАСТ

      ОБЩИ РАЗПОРЕДБИ

   Член 1
   Определения
   За целите на настоящото споразумение:

               —

               Районът на парк „Преспа“ („районът“) е географската област на територията на трите държави, включена в басейна на Преспанските езера, която обхваща повърхностни и съответно разпределени подземни води и е определена като трансгранична защитена зона съгласно Декларацията от 2 февруари 2000 г.,

               —

               „трансгранично въздействие“ означава всяка последица върху околната среда в рамките на област, която е под юрисдикцията на дадена страна, включително неблагоприятни последици върху здравето и безопасността на човека, флората, фауната, почвата, въздуха, водата, климата, природните дадености и историческите паметници или други физически обекти или взаимодействието между тези фактори, както и последиците върху културното наследство или социално-икономическите условия в резултат на изменения на посочените фактори, причинени от промяна, за която материалната първопричина се намира изцяло или частично в областта, намираща се под юрисдикцията на някоя друга страна.

         Член 2
   Цел на споразумението
   Страните си сътрудничат с цел да осигурят интегрирана защита на екосистемата и устойчивото развитие на района на парк „Преспа“, включително разработването на планове за интегрирано управление на речните басейни съгласно международните стандарти и стандартите на Европейския съюз.
   ВТОРА ЧАСТ

      ПРИНЦИПИ НА СЪТРУДНИЧЕСТВОТО

   Член 3
   Основни задължения
   1.   С оглед изпълнението на целите от член 2 страните предприемат необходимите мерки и прилагат най-добрите налични техники, самостоятелно и в сътрудничество въз основа на принципите на суверенно равенство, териториална цялост, взаимна полза и добросъвестност, за да:

               а)

               управляват разумно качеството и количеството на водите на Преспанските езера, като обръщат специално внимание на нивото на водата в двете езера;

               б)

               предотвратяват, контролират и намаляват замърсяването на водите в района на Преспанските езера;

               в)

               опазват и съхраняват биологичното разнообразие на района чрез защита по-специално на ендемични, редки, заплашени или застрашени растителни и животински видове и чрез възстановяване и управление на чувствителните местообитания, както и екосистеми и услуги, предлагани от екосистемите, въз основа на международното законодателство и законодателството на ЕС, включително Директива 92/43/ЕИО и Директива 2009/147/ЕО, и политиката на ЕС за биологично разнообразие;

               г)

               предпазват почвите от ерозия, изтощаване, заразяване и замърсяване;

               д)

               осигуряват, насърчават и контролират разумното използване на природните ресурси и устойчивото развитие на района на парк „Преспа“;

               е)

               предотвратяват внасянето и отглеждането на чуждоземни животински и растителни видове;

               ж)

               регулират ефективно дейностите, които оказват или може да окажат отрицателно въздействие върху района на Преспанските езера, за да предотвратят или сведат до минимум тези последици.

         2.   За тази цел страните:

               а)

               изготвят и изпълняват планове за интегрирано управление и програми за опазването и устойчивото развитие на района в съответствие със Стратегическия план за действие за устойчивото развитие на парк „Преспа“;

               б)

               разработват съгласувани стратегии за пространствено и градоустройствено планиране и други планове за земеползване, както и планове за управление на защитената зона, за да гарантират управлението на територията на басейна при отчитане на принципа за устойчиво развитие и повишената степен на опазване, изисквана за района, въз основа на международното законодателство и законодателството на ЕС, включително Директива 92/43/ЕИО и Директива 2009/147/ЕО;

               в)

               одобряват и прилагат точно стандартите за околната среда и критериите за басейна, както е описано в член 4;

               г)

               приемат и изпълняват правни, административни, икономически, финансови и технически мерки, за да гарантират:

                           i)

                           прилагането в максимална степен на устойчиво земеделие и животновъдство с ниска степен на въздействие, отчитащо абсорбционния капацитет на района, и правила за риболов, съвместими с идеята за разумното използване;

                           ii)

                           управлението на битовите и селскостопанските отпадъци в съответствие с най-добрите налични техники;

                           iii)

                           подобряването и модернизацията на пътните и съобщителните мрежи и други социални инфраструктури и услуги по начин, който е в съответствие с опазването на биологичното разнообразие, съхранението на защитените зони и устойчивото развитие на района на парк „Преспа“;

               д)

               улесняват редовния обмен на идеи между страните, съхраняват традиционната архитектура и паметниците, разработват и прилагат съвместна стратегия за развитието на туризма в района и насърчават информираността и обучението на гражданите по отношение на околната среда като средство за достигане до решения на местно равнище;

               е)

               ускоряват пълното и ефективно осъзнаване на правата на хората от общността в района на басейна по отношение на достъпа до информация за околната среда, участието на обществеността в процеса на вземане на решения по въпроси, свързани с околната среда, и достъпа до правосъдие по такива въпроси;

               ж)

               създават и поддържат ефективна обща стандартна система за наблюдение, за да наблюдават, управляват и контролират екологичното състояние на езерата и техния басейн;

               з)

               при непредвидени случаи приемат общи мерки, с цел тяхното бързо оценяване и ограничаване на последиците.

         Член 4
   Екологични стандарти и критерии
   1.   Страните по настоящото споразумение, с помощта на Комитета по член 10, определят точните критерии, стандарти, ограничения и цели на опазването, съхранението и развитието на района в съответствие с целите по член 2.
   2.   За тази цел страните предприемат подходящи стъпки, за да:

               а)

               изпълняват правните ангажименти, които произтичат както от международните норми и стандарти, така и от нормите и стандартите на ЕС, за опазване и съхранение на езерата и на техния басейн;

               б)

               приспособяват съответните национални екологични стандарти и критерии към местните условия и изискванията по отношение на басейна;

               в)

               изискват използването на най-добрите налични технологии и съвременни екологични практики.

         Член 5
   Устойчиво управление на водите
   Страните се договарят да си сътрудничат във връзка с управлението на водите от района на парк „Преспа“ по устойчив начин. Това включва интегрирано управление на повърхностни и подземни водни ресурси на равнището на басейн, въз основа на Директива 2000/60/ЕО и свързаните директиви, с което се предвижда:

               а)

               вода в достатъчно количество и с подходящо качество за питейни нужди;

               б)

               вода в достатъчно количество и с подходящо качество за запазването, опазването и, ако е необходимо, възстановяването на естествените водни екосистеми, включително мочурищата, и техните функции;

               в)

               вода в достатъчно количество и с подходящо качество за други видове законосъобразно използване, които допринасят за устойчиво икономическо и социално развитие на местните общности, като се отчита необходимостта от приспособяване към възможните последици от изменението на климата;

               г)

               възстановяване или ограничаване на отрицателното въздействие от минали хидроложки интервенции, като се обръща особено внимание на системата река Девол — Малкото преспанско езеро;

               д)

               защита срещу вредното въздействие на водата (наводнения, ерозия и т.н.), като се използват най-добрите налични техники;

               е)

               решаване на конфликти на интереси, причинени от различни видове използване; и

               ж)

               ефективен контрол на въведения режим за управление на водите.

         За целта страните създават работна група за водите, както е предвидено в член 14.
   Член 6
   Обмен на данни и информация
   Страните създават официална система за редовен обмен на информация между своите компетентни органи с цел оказване на помощ за постигането на ефективна защита на района на парк „Преспа“, включително обмен на:

               а)

               данни за качеството и количеството на водата, водните екосистеми и важни местообитания и видове;

               б)

               придобития опит чрез прилагането на най-добрите налични техники и резултати от научни изследвания и развойни дейности в областта на опазването на мочурищата, управлението на водите, и мерки за предотвратяване, намаляване и контрол на замърсяването.

         Член 7
   Трансгранично въздействие
   Страните си сътрудничат с цел договаряне на мерки, целящи осигуряване на целостта на околната среда и, по-конкретно, на водите в района и отстраняване или намаляване на трансграничните въздействия върху околната среда, причинени от антропогенни дейности. По-специално те си сътрудничат в разработването и прилагането на подходящи процедури за оценка на въздействието върху околната среда в района в съответствие с Конвенцията за оценка на въздействието върху околната среда в трансграничен контекст, подписана в Еспоо, по която те са страни.
   Член 8
   Сътрудничество с международни организации и дарители
   При изпълнението на настоящото споразумение страните търсят партньори на местно, национално и международно равнище и си сътрудничат по-специално с:

               —

               Рамсарската конвенция и инициативата MedWet,

               —

               ПРООН,

               —

               ГЕФ,

               —

               двустранни дарители, които са активни в региона, като KfW, GTZ и SDC,

               —

               ЮНЕСКО,

               —

               IUCN (Международен съюз за защита на природата и природните ресурси),

               —

               институции на Европейския съюз,

               —

               и други.

         ТРЕТА ЧАСТ

      МЕХАНИЗМИ НА СЪТРУДНИЧЕСТВО

   Член 9
   Група на високо равнище
   Министрите на околната среда на трите държави — страни по споразумението, и представителят на ЕС провеждат редовни заседания с цел преглед на напредъка в изпълнението на настоящото споразумение и постигането на целите по член 2, преглед на работата на Управителния комитет на парк „Преспа“ и помощните органи, изготвяне на програмата за съвместните дейности в района на парк „Преспа“ за предстоящия период и осигуряване на политически насоки. Тези заседания се провеждат поне веднъж на две години, освен ако не е решено друго от страните, или при писмено искане от някоя от страните, като по отношение на мястото за провеждане на заседанията трите държави — страни по споразумението, се редуват на ротационен принцип.
   Член 10
   Управителен комитет на парк „Преспа“
   1.   С настоящото страните създават Управителен комитет на парк „Преспа“ с цел да се гарантира ефективност при постигането на целите и изпълнението на задълженията, посочени в настоящото споразумение.
   2.   Управителният комите на парк „Преспа“ има международната правосубектност на многостранна институция, необходима за упражняването на функциите му, включително поддържане на взаимоотношения с дарители с цел обезпечаване на проекти и дарения, които да бъдат използвани за изпълнението на настоящото споразумение.
   3.   Управителният комитет на парк „Преспа“ има следния състав:

               а)

               по един представител от министерството на околната среда на всяка държава — страна по споразумението, и един представител на Европейския съюз;

               б)

               по един представител на местните общности в района на Преспа от всяка държава — страна по споразумението;

               в)

               по един представител на неправителствените организации (НПО) в областта на околната среда от всяка държава — страна по споразумението, със сериозно присъствие на местно равнище в района на Преспа;

               г)

               по един представител на местните власти за управление на защитената зона от всяка държава — страна по споразумението;

               д)

               един постоянен наблюдател от инициативата MedWet на Конвенцията за влажните зони (Рамсар);

               е)

               един постоянен наблюдател от Охридския управителен комитет.

         Представителите на страните в комитета се определят официално в рамките на три месеца от влизането в сила на настоящото споразумение.
   4.   Комитетът провежда редовни заседания (два пъти годишно). Извънредно заседание на комитета се свиква при поискване на някоя от страните.
   5.   Всяка календарна година мястото на редовните заседания се променя на ротационен принцип между трите държави — страни по споразумението. По тази причина на всеки три години във всяка държава се провеждат две последователни редовни заседания. За предпочитане е редовните заседания да се провеждат в района на Преспа.
   6.   Заседанията се председателстват от представителя на държавата — страна по споразумението, в която се провеждат. По отношение на мандата на председателя се спазва годишната ротация от параграф 5.
   7.   Работата на комитета се провежда на английски език.
   8.   На първото си заседание комитетът одобрява свои вътрешен организационен и процедурен правилник.
   9.   Комитетът може да кани експерти за участие в неговите заседания в зависимост от темата на заседанието и може да създава работни групи по конкретни въпроси, съставени от експерти и длъжностни лица. Първата работна група се създава съгласно настоящото споразумение (член 14) по въпросите на управлението на водите.
   10.   Четири години след започването на работата му, работата и ефективността на Управителния комитет на парк „Преспа“ се разглеждат от Групата на високо равнище по член 9 и, ако е необходимо, неговият състав и правомощия се променят в съответствие с член 17 от настоящото споразумение.
   Член 11
   Функции на Управителния комитет
   Управителният комитет на парк „Преспа“:

               1.

               Наблюдава и координира дейностите, извършвани с оглед опазването и устойчивото развитие на района на парк „Преспа“ при изпълнението на настоящото споразумение и на Стратегическия план за действие за устойчиво развитие на парк „Преспа“.

               2.

               Определя и препоръчва на страните и на другите заинтересовани участници следващите стъпки и необходимите действия, мерки и дейности във връзка с изпълнението на настоящото споразумение, и ги приканва да си сътрудничат, да координират и да изпълняват съвместни проекти. По-конкретно комитетът подпомага страните при изпълнението и повишаването на ефективността на настоящото споразумение, като прави препоръки и дава мнения относно:

                           а)

                           изготвянето и прилагането на стандарти, критерии и изисквания за околната среда, които да служат като основа за осигуряването на интегрирана защита и устойчиво развитие на езерата и техния басейн;

                           б)

                           изготвянето на регулаторна рамка за района на басейна, включително пространствено планиране и разпоредби и планове за управление на защитената зона;

                           в)

                           изготвянето и прилагането на стратегии, планове за интегрирано управление и програми за изпълнение в района на парк „Преспа“, които влияят или може да окажат влияние върху постигането на целите на настоящото споразумение;

                           г)

                           прилагането на програма за ефективен мониторинг, за да се наблюдава, управлява и контролира състоянието на околната среда и екологичното състояние на повърхностните и подземните водни обекти;

                           д)

                           определянето на приоритетни насоки и програми за научно проучване и изследване във връзка с опазването и устойчивото развитие на района на парк „Преспа“ и насърчаване публикуването на експертна информация;

                           е)

                           събирането, уточняването и публикуването на информация за околната среда по отношение на района на Преспанските езера;

                           ж)

                           насърчаването на участието на обществеността, НПО и други заинтересовани лица в опазването на езерата и техния басейн.

               3.

               Улеснява координацията при планирането и дейностите с трансгранично значение чрез местни органи за управление на защитената зона в трите участващи държави.

               4.

               Оценява резултатите от текущи действия съгласно целите, посочени в член 2, и широко разпространява своите констатации.

               5.

               Служи като управителен орган на ГЕФ и други сходни програми и проекти, които се отнасят до района.

               6.

               Набелязва и предлага източници за финансиране на национално, европейско и международно равнище за необходими действия, мерки и проекти.

               7.

               Събира наличната информация относно езерата и техния басейн, изисква и получава предложения от правителствени институции, органи и НПО с цел да подобри своята работа и да засили ангажиментите на страните за изпълнението на настоящото споразумение.

               8.

               Подготвя и публикува годишен доклад за състоянието на околната среда в района на парк „Преспа“, който включва раздел за описание на работата на комитета.

               9.

               Осъществява връзка с Охридския управителен комитет, придобива статус на наблюдател на неговите заседания и координира действия с цел постигане на най-добри резултати при опазването и устойчивото развитие на по-широкия регион.

               10.

               Допринася, ако е целесъобразно, за процесите на устойчиво управление на разширения диалог за басейна на Дрин.

               11.

               Допринася, ако е целесъобразно, за мобилизиране на ресурсите на страните и международната общност с цел управление на рисковете и ограничаване на отрицателното въздействие в случай на неочаквани събития като наводнения, горски пожари и други природни или произтичащи от антропогенната дейност катастрофи, както и с цел защита на уязвимите екосистеми в района и техните функции и услуги от последиците от изменението на климата.

         Член 12
   Решения на Управителния комитет
   1.   Комитетът взема решения с консенсус. В случай че не е постигнат консенсус, въпросът се отнася за уреждане до Групата на високо равнище.
   2.   Комитетът отправя своите препоръки към страните.
   3.   Всяка страна изпълнява препоръките на комитета в съответствие с националното право и редовно се отчита пред комитета за мерките, предприети за тяхното изпълнение.
   4.   В случай, че дадена страна не е в състояние или само частично е в състояние да изпълни дадена препоръка на комитета, тя информира комитета за това, като обяснява причините за неизпълнението и предлага начини и срокове за изпълнение.
   5.   Комитетът води регистър на взетите решения.
   Член 13
   Секретариат
   1.   При изпълнението на своите задължения комитетът се подпомага от помощен технически орган — секретариат.
   2.   Секретариатът се състои от трима души, по един от всяка държава — страна по споразумението, назначени от министерството на околната среда, и се ръководи от експерт по трансгранично сътрудничество в областта на управлението на защитени зони и речни басейни, който се избира от комитета чрез международна покана за представяне на кандидатури.
   3.   Работата на секретариата се основава на решенията на Управителния комитет и се контролира от председателя на посочения комитет.
   4.   Секретариатът има следните конкретни задачи, които се изпълняват в рамките на наличния бюджет:

               а)

               подготовка на годишния план за работа на Управителния комитет на парк „Преспа“ с подробен бюджет и на тематични планове за работа (напр. комуникационен план) с подробни бюджети и проследяване на изпълнението им;

               б)

               подготовка или подпомагане на подготовката на заседания, провеждани в рамките на настоящото споразумение;

               в)

               улесняване на консултациите между заинтересовани страни по отношение на политиката и други свързани въпроси, които се отнасят до настоящото споразумение, и консултации на работни групи и/или експертни групи при вземане на решение и на техническо равнище;

               г)

               събиране, оценка и разпространение на данни и информация за законодателството, мерките и дейностите, които имат или могат да имат значителни последици за постигането на целите по член 2;

               д)

               последващи действия по съвместни проекти;

               е)

               събиране, оценяване, публикуване и насърчаване на научни изследвания и сътрудничество в района на парк „Преспа“;

               ж)

               контакти и срещи с дарители; подготовка или подпомагане на подготовката на проектна документация;

               з)

               превод на основни документи; техническа и административна помощ за представителите на местната общност;

               и)

               представяне на комитета в международни форуми;

               й)

               всяко друго задължение, възложено от комитета.

         5.   Седалището на секретариата се установява в Aghios Germanos, Гърция, за период от четири години, на ротационен принцип или докато Комитетът не реши друго.
   6.   На комитета се предоставят правомощия да сключи споразумение за седалището с държавата домакин по отношение на изпълнението на неговите функции.
   Член 14
   Работна група за управление на водите
   1.   Управителният комитет на парк „Преспа“ създава работна група за управление на водите, съгласно разпоредбите на член 10.
   2.   Държавите — страни по споразумението, след консултация, определят като членове на посочената работна група институции и органи, които са компетентни в областта на управлението на водите за частта от парк „Преспа“, която е на тяхната територия, като информират председателя на Управителния комитет на парк „Преспа“ за това решение.
   3.   Работната група за управление на водите предлага за приемане от Управителния комитет препоръки, които са основани на принципите за интегрирано управление на речните басейни, отразен в Рамковата директива на ЕС за водите (Директива 2000/60/ЕО).
   4.   Конкретните задачи и мандата на работната група се определят чрез консултации между държавите — страни по споразумението.
   5.   Оперативните разходи на работната група за управление на водите (във връзка с участие в заседанията и тяхното организиране) се покриват за период от четири години след влизането в сила на настоящото споразумение от Министерството на околната среда, енергетиката и изменението на климата на Гърция.
   Член 15
   Разходи на съвместните органи
   1.   Изпълнението на плана за работа на Управителния комитет на парк „Преспа“ се финансира чрез редовни годишни вноски от страните и от други източници.
   2.   Всяка страна по принцип поема разноските, свързани с участието на своите национални членове в заседанията на комитета, секретариата и работните групи, с изключение на тези по член 14, параграф 5.
   3.   Страната, на чиято територия се организира заседание на Комитета, поема разходите за организиране на заседанието.
   4.   Секретариатът изготвя годишен бюджет, който включва неговите разходи, и го представя на комитета за одобрение. Бюджетът се финансира от редовни годишни вноски от държавите — страни по споразумението, и от други източници. Канцеларското оборудване се предоставя обикновено извън рамките на бюджета, от страната, в която се намира секретариатът.
   ЧЕТВЪРТА ЧАСТ

      УРЕЖДАНЕ НА СПОРОВЕ

   Член 16
   В случай на спор между страните относно тълкуването или прилагането на настоящото споразумение страните търсят решение чрез преговори или чрез други средства за уреждане на международни спорове, които са приемливи за тях.
   ПЕТА ЧАСТ

      ЗАКЛЮЧИТЕЛНИ РАЗПОРЕДБИ

   Член 17
   Изменения на споразумението
   1.   Всяка страна може да предложи изменения на настоящото споразумение.
   2.   Всяко изменение на настоящото споразумение се одобрява с консенсус. Измененията влизат в сила съгласно процедурата, установена в член 18, параграф 2.
   Член 18
   Влизане в сила
   1.   Настоящото споразумение се ратифицира съгласно националните процедури на всяка страна.
   2.   Настоящото споразумение влиза в сила в деня на получаване на последната писмена нотификация, чрез която страните се нотифицират взаимно за ратифицирането на споразумението.
   Член 19
   Отношение с други споразумения
   1.   Нищо в настоящото споразумение не засяга правата или задълженията на дадена страна, които произтичат от което и да е споразумение, което е в сила към датата, на която настоящото споразумение влиза в сила. Нищо в настоящото споразумение не засяга правата или задълженията на дадена страна, произтичащи от правото на ЕС.
   2.   За изпълнението на настоящото споразумение страните могат да сключват двустранни или тристранни споразумения или договорености, които не могат да бъдат в противоречие с настоящото споразумение.
   Член 20
   Срок и оттегляне
   Настоящото споразумение се сключва за неопределен срок, освен ако една от страните не нотифицира по дипломатически път за своето желание да се оттегли от него, в който случай споразумението се прекратява шест месеца след датата на писмената нотификация. Освен ако не е договорено друго, такова прекратяване не се отразява на валидността на текущи договорености или проекти съгласно настоящото споразумение.

      Съставено в Пили на втори февруари две хиляди и десета година в четири оригинални екземпляра на английски език, като всички те са еднакво автентични.

         В ДОКАЗАТЕЛСТВО ЗА КОЕТО долуподписаните, надлежно упълномощени за това, подписаха настоящото споразумение.


title: Решение (ЕС) 2015/1534 на Съвета от 7 май 2015 година относно позицията, която да бъде приета от името на Европейския съюз в Международната морска организация по време на 68-ата сесия на Комитета по опазване на морската среда и 95-ата сесия на Комитета за морска безопасност, във връзка с приемането на измененията на конвенциите MARPOL и SOLAS, както и на Насоките от 2009 г. за системи за пречистване на отработени газове

text:
               16.9.2015

               BG

               Официален вестник на Европейския съюз

               L 240/61

         РЕШЕНИЕ (ЕС) 2015/1534 НА СЪВЕТА
   от 7 май 2015 година
   относно позицията, която да бъде приета от името на Европейския съюз в Международната морска организация по време на 68-ата сесия на Комитета по опазване на морската среда и 95-ата сесия на Комитета за морска безопасност, във връзка с приемането на измененията на конвенциите MARPOL и SOLAS, както и на Насоките от 2009 г. за системи за пречистване на отработени газове
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 и член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Действията от страна на Съюза в сектора на морския транспорт следва да имат за цел подобряване на морската безопасност и опазване на морската среда.

               (2)

               На срещата си в рамките на своята 67-а сесия Комитетът по опазване на морската среда (MEPC) на Международната морска организация (ММО) одобри изменения на Международната конвенция за предотвратяване на замърсяването от кораби (MARPOL). Очаква се тези изменения да бъдат приети по време на 68-ата сесия на MEPC, която ще се проведе през май 2015 г.

               (3)

               На срещата си в рамките на своята 2-ра сесия Подкомитетът на ММО за предотвратяване на замърсяването и реагиране (PPR) одобри проектоизменения на Насоките от 2009 г. за системи за пречистване на отработени газове („Насоките от 2009 г.“). Очаква се тези изменения да бъдат приети по време на 68-ата сесия на MEPC, която ще се проведе през май 2015 г.

               (4)

               На срещата си в рамките на своята 94-а сесия Комитетът за морска безопасност (MSC) на ММО одобри изменения на Международната конвенция за безопасност на човешкия живот на море (SOLAS). Очаква се тези изменения да бъдат приети по време на 95-ата сесия на MSC, която ще се проведе през юни 2015 г.

               (5)

               С измененията на приложения I и II към MARPOL ще се въведат мерки, свързани с приемането на проекта за Международен кодекс за кораби, извършващи дейност в полярни води (Полярен кодекс), с цел този кодекс да стане задължителен. С Полярния кодекс настоящата забрана съгласно MARPOL за изхвърляне на нефт и вредни течни вещества в Антарктика се разширява, така че да обхване и полярните води. Член 4 от Директива 2005/35/ЕО на Европейския парламент и на Съвета (1), във връзка с член 3, параграф 1 от нея, предвижда, че държавите членки трябва да гарантират, че изхвърлянето на замърсяващи вещества от корабите, включително маловажните случаи на такова изхвърляне, се счита за нарушение, ако е извършено преднамерено, по небрежност или поради сериозна небрежност. Член 5, параграф 1 от посочената директива предвижда, че изхвърлянето на замърсяващи вещества не трябва да се счита за нарушение, ако удовлетворява условията, определени, наред с другото, в приложение I, правила 15 и 34 от MARPOL. Двете правила 15 и 34 са сред правилата на MARPOL, които ще бъдат променени с приемането на измененията, поместени в приложение 11 към документ на ММО MEPC 67/20. Следователно тези изменения ще окажат влияние върху обхвата на нарушенията съгласно Директива 2005/35/ЕО и във връзка с това попадат в областта на изключителна компетентност на Съюза.

               (6)

               С измененията на Насоките от 2009 г. ще се въведе основана на изчисления методология за изпитването на скрубери, свързани с елементи на корабните съоръжения, които не могат да бъдат изпитвани при по-високи натоварвания или изобщо не могат да бъдат изпитвани „при престой в пристанище“. Тези въпроси са обхванати в член 4в и в приложение II към Директива 1999/32/EО на Съвета (2), а приложение II се основава на Насоките от 2009 г., които ще бъдат изменени.

               (7)

               Измененията на правило II-2/20.3.1.2.1 от SOLAS ще позволят вентилаторите на вентилационните системи да се експлоатират при занижени параметри по отношение на обмена на въздух, когато е налице система за контрол на качеството на въздуха, в помещенията за превозни средства, помещенията от специална категория и помещенията от тип ро-ро при пътническите кораби. В член 6, параграф 2, буква а), подточка i) от Директива 2009/45/ЕО на Европейския парламент и на Съвета (3) се определя, че новите пътнически кораби от клас А се съобразяват изцяло с изискванията на SOLAS, включително нейното правило II-2/20.3. Следователно измененията, които трябва да бъдат приети, ще имат пряко правно въздействие върху Директива 2009/45/ЕО. Доколкото тези изменения се отнасят за пътнически кораби, извършващи вътрешни пътувания, те попадат в областта на изключителна компетентност на Съюза.

               (8)

               Съюзът не е нито член на ММО, нито договаряща страна по посочените по-горе конвенции. Поради това е необходимо Съветът да упълномощи държавите членки да изложат позицията, която да бъде приета от името на Съюза, и да изразят съгласието си да бъдат обвързани с тези изменения, доколкото те попадат в областта на изключителна компетентност на Съюза,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде приета от името на Съюза на 68-ата сесия на Комитета по опазване на морската среда на ММО, е да се изрази съгласие с приемането на:

               i)

               измененията на приложения I и II към MARPOL, както е посочено в приложение 11 към документ на ММО MEPC 67/20;

               ii)

               измененията на Насоките от 2009 г. за системи за пречистване на отработени газове, както е посочено в приложение 1 към документ на ММО PPR 2/21.

         Член 2
   Позицията, която да бъде приета от името на Съюза на 95-ата сесия на Комитета за морска безопасност на ММО, е да се изрази съгласие с приемането на измененията на:

               —

               правило II-2/20.3.1.2.1 на SOLAS, както е посочено в приложение 11 към документ на ММО MSC 94/21/add.1.

         Член 3
   Позицията, която да бъде приета от името на Съюза, както е посочено в членове 1 и 2, се изразява от държавите членки, които членуват в ММО, действащи съвместно в интерес на Съюза.
   Член 4
   Формални и незначителни промени в позициите, посочени в членове 1 и 2, могат да бъдат договаряни, без да е необходимо изменение на тези позиции.
   Член 5
   Държавите членки се упълномощават да дадат съгласието си да бъдат обвързани, в интерес на Съюза, от измененията, посочени в членове 1 и 2, доколкото те попадат в областта на изключителна компетентност на Съюза.
   Член 6
   Адресати на настоящото решение са държавите членки.

      Съставено в Брюксел на 7 май 2015 година.

            За Съвета

            Председател

         E. RINKĒVIČS

      (1)  Директива 2005/35/ЕО на Европейския парламент и на Съвета от 7 септември 2005 г. относно замърсяването от кораби и относно въвеждането на санкции, включително наказателноправни санкции, за нарушения, свързани със замърсяване (ОВ L 255, 30.9.2005 г., стр. 11).

      (2)  Директива 1999/32/ЕО на Съвета от 26 април 1999 г. относно намаляването на съдържанието на сяра в определени течни горива и за изменение на Директива 93/12/EИО (ОВ L 121, 11.5.1999 г., стр. 13).

      (3)  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).


title: Решение (ОВППС) 2016/207 на Съвета от 15 февруари 2016 година за изменение на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)

text:
               16.2.2016

               BG

               Официален вестник на Европейския съюз

               L 39/45

         РЕШЕНИЕ (ОВППС) 2016/207 НА СЪВЕТА
   от 15 февруари 2016 година
   за изменение на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 май 2013 г. Съветът прие Решение 2013/233/ОВППС (1), с което се създава мисията на Европейския съюз за подкрепа за интегрирано управление на границите в Либия (EUBAM Libya).

               (2)

               На 7 декември 2015 г. Съветът прие Решение (ОВППС) 2015/2276 (2) за изменение и удължаване на срока на действие на Решение 2013/233/ОВППС, с което се удължава срокът на действие и се предоставя референтна сума за периода до 21 февруари 2016 г.

               (3)

               Положението в Либия налага Съюзът да има готовност за евентуална гражданска мисия за управление на кризи в областта на изграждането на капацитет и осигуряването на подкрепа при реформата в сектора за сигурност в страната.

               (4)

               Незабавното предоставяне на капацитет за гражданско планиране ще бъде ограничено по размер, въпреки че може да нарасне с промяната на обстоятелствата и нуждите, и след съгласието на Комитета по политика и сигурност.

               (5)

               Решение 2013/233/ОВППС следва да бъде съответно изменено.

               (6)

               EUBAM Libya ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2013/233/ОВППС се изменя, както следва:

               1)

               В член 2 се добавя следната алинея:
               „EUBAM Libya ще оказва подкрепа за всеобхватен процес на планиране за реформа в сектора на гражданската сигурност с оглед на подготовката за евентуална гражданска мисия за управление на кризи в областта на изграждането на капацитет и осигуряването на подкрепа.“

               2)

               В член 3, параграф 1 се добавя следната точка:

                           „г)

                           информира планирането на ЕС за евентуална гражданска мисия за управление на кризи в областта на изграждането на капацитет и осигуряването на подкрепа при реформата в сектора за сигурност, като си сътрудничи тясно с Мисията на ООН за оказване на помощ в Либия (UNSMIL) и допринася към нейните усилия, поддържайки връзка с легитимните либийски власти и други имащи отношение участници в областта на сигурността.“

               3)

               В член 13, параграф 1 се добавя следната алинея:
               „Референтната сума, предназначена за покриване на свързаните с EUBAM Libya разходи за периода от 22 февруари 2016 г. до 21 август 2016 г., е в размер на 4 475 000 EUR.“

               4)

               В член 16 втората алинея се заменя със следното:
               „Прилага се до 21 август 2016 г.“.

         Член 2
   Настоящото решение влиза в сила в деня на приемането му.
   Прилага се от 22 февруари 2016 г.

      Съставено в Брюксел на 15 февруари 2016 година.

            За Съвета

            Председател

         F. MOGHERINI

      (1)  Решение 2013/233/ОВППС на Съвета от 22 май 2013 година относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 138, 24.5.2013 г., стр. 15).

      (2)  Решение (ОВППС) 2015/2276 на Съвета от 7 декември 2015 година за изменение и удължаване на срока на действие на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 322, 8.12.2015 г., стр. 51).


title: 2014/929/ЕС: Решение на Съвета от 15 декември 2014 година относно подписването от името на Европейския съюз и временното прилагане на протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Република Мадагаскар и Европейската общност

text:
               19.12.2014

               BG

               Официален вестник на Европейския съюз

               L 365/6

         РЕШЕНИЕ НА СЪВЕТА
   от 15 декември 2014 година
   относно подписването от името на Европейския съюз и временното прилагане на протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Република Мадагаскар и Европейската общност

      (2014/929/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 15 ноември 2007 г. Съветът прие Регламент (ЕО) № 31/2008 относно сключването на Споразумение за партньорство в областта на рибарството между Европейската общност и Република Мадагаскар (1) (наричано по-долу „споразумението“). Действащият протокол към споразумението изтича на 31 декември 2014 г.

               (2)

               Съветът упълномощи Комисията да договори нов протокол към Споразумението (наричан по-долу „протоколът“), с който на корабите на Европейския съюз се предоставят възможности за риболов в риболовната зона, която е под юрисдикцията на Република Мадагаскар. След приключването на преговорите, на 19 юни 2014 г. беше парафиран протоколът.

               (3)

               С цел да се осигури възобновяването на риболовните дейности на корабите на Съюза, в член 15 от протокола се предвижда възможността за временното му прилагане от всяка от страните, считано от датата на неговото подписване и най-рано от 1 януари 2015 г.

               (4)

               Протоколът следва да се подпише и да се прилага временно до приключване на необходимите процедури за неговото сключване,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на протокола за определяне на възможностите за риболов и на финансовото участие, предвидени в Споразумението за партньорство в областта на рибарството между Република Мадагаскар и Европейската общност, при условие че посоченият протокол бъде сключен.
   Текстът на протокола е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) протокола от името на съюза.
   Член 3
   Протоколът се прилага временно в съответствие с член 15 от него, считано от датата на подписването му (2) и най-рано от 1 януари 2015 г. до приключване на необходимите процедури за неговото сключване.
   Член 4
   Настоящото решение влиза в сила в деня на приемането му.

      Съставено в Брюксел на 15 декември 2014 година.

            За Съвета

            Председател

         M. MARTINA

      (1)  ОВ L 15, 18.1.2008 г., стр. 1.

      (2)  Датата на подписване на протокола ще бъде публикувана в Официален вестник на Европейския съюз от Генералния секретариат на Съвета.


title: Решение (ЕС) 2016/948 на Европейската централна банка от 1 юни 2016 година относно изпълнението на програмата за закупуване от корпоративния сектор (ЕЦБ/2016/16)

text:
               15.6.2016

               BG

               Официален вестник на Европейския съюз

               L 157/28

         РЕШЕНИЕ (ЕС) 2016/948 НА ЕВРОПЕЙСКАТА ЦЕНТРАЛНА БАНКА
   от 1 юни 2016 година
   относно изпълнението на програмата за закупуване от корпоративния сектор (ЕЦБ/2016/16)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире и член 18.1 от него,
   като има предвид, че:

               (1)

               Европейската централна банка (ЕЦБ) заедно с националните централни банки на държавите членки, чиято парична единица е еврото, могат да участват на финансовите пазари, като извършват окончателни покупки и продажби на търгуеми инструменти.

               (2)

               Решение ЕЦБ/2014/40 (1), с което беше създадена третата програма за закупуване на обезпечени облигации, беше прието на 15 октомври 2014 г. Решение (ЕС) 2015/5 на Европейската централна банка (EЦБ/2014/45) (2), с което беше създадена програмата за закупуване на обезпечени с активи ценни книжа, беше прието на 19 ноември 2014 г. Решение (ЕС) 2015/774 на Европейската централна банка (ЕЦБ/2015/10) (3), с което беше създадена програмата за закупуване на активи на публичния сектор на вторичните пазари (по-нататък „ПЗАПС“), беше прието на 4 март 2015 г. и с него бяха разширени съществуващите програми за закупуване на активи. Заедно с целевите дългосрочни операции по рефинансиране съгласно Решение ЕЦБ/2014/34 на Европейската централна банка (4) и Решение (ЕС) 2016/810 на Европейската централна банка (ЕЦБ/2016/10) (5) с тези програми за закупуване на активи се цели допълнителното подобряване на трансмисията на паричната политика, улесняването на предоставянето на кредити за икономиката на еврозоната, облекчаването на условията за заемане на средства от домакинствата и бизнеса, както и да се допринесе за това инфлацията отново да се доближи до нива под, но близки до 2 % в средносрочен план в съответствие с основната цел на ЕЦБ да поддържа ценова стабилност.

               (3)

               На 10 март 2016 г. Управителният съвет реши да разшири допълнително гореспоменатите програми за закупуване на активи и да инициира програма за закупуване от корпоративния сектор (ПЗКС) като част от единната парична политика и в стремежа си да постигне целта си да поддържа ценова стабилност. Това решение беше взето с цел да бъде допълнително засилено прехвърлянето на ефектите от покупките на активи от Евросистемата към условията за финансиране на реалната икономика, както и с цел да бъде осигурено допълнително разхлабване на паричната политика и да се допринесе за това инфлацията отново да се доближи до нива под, но близки до 2 % в средносрочен план.

               (4)

               ПЗКС ще бъде част от програмата за закупуване на активи (ПЗА), съгласно която е предвидено покупките да продължат до края на месец март 2017 г. или за по-дълго, ако е необходимо, и при всяко положение до момента, в който Управителният съвет забележи устойчива корекция в тренда на инфлацията, която отговаря на целта му за постигане на темп на инфлация под, но близо до 2 % в средносрочен план.

               (5)

               ПЗКС следва да съдържа редица гаранции, които да осигурят, че предвидените покупки ще бъдат пропорционални на нейните цели. Тези гаранции следва също така да осигурят, че съответните финансови рискове ще бъдат взети предвид при изготвянето на ПЗКС, и следва да отразяват перспективите за управление на риска. В допълнение, спрямо допустимите търгуеми дългови инструменти, емитирани от публични предприятия, следва да се прилагат ограничения, съвместими с прилаганите спрямо покупките по ПЗАПС.

               (6)

               ПЗКС следва да бъде напълно съобразена със задълженията на централните банки от Евросистемата съгласно Договора, включително със забраната за парично финансиране във връзка с покупките на допустими търгуеми дългови инструменти, емитирани от публични предприятия.

               (7)

               С ПЗКС следва да се зачита принципът на отворената пазарна икономика със свободна конкуренция, като надлежно се отчита образуването на цените на пазара и функционирането на пазарите.

               (8)

               В съответствие с другите компоненти на ПЗА плащанията по главниците на закупените по ПЗКС допустими търгуеми дългови инструменти следва да бъдат реинвестирани при настъпването на падежа на базовите дългови инструменти, докато това е необходимо, като така се допринася за благоприятни ликвидни условия и за подходяща позиция на паричната политика.

               (9)

               Окончателните покупки на допустими търгуеми дългови инструменти от Евросистемата по ПЗКС следва да се извършват по децентрализиран начин в съответствие с настоящото решение и следва да се координират от ЕЦБ, като по този начин се гарантира единството на паричната политика на Евросистемата,

         ПРИЕ НАСТОЯЩОТО РЕШЕНИЕ:
   Член 1
   Създаване и обхват на окончателната покупка на корпоративни облигации
   Създава се ПЗКС. Съгласно ПЗКС определени централни банки от Евросистемата могат да закупуват допустими корпоративни облигации от допустими контрагенти на първичния и вторичния пазар, а корпоративни облигации от публичния сектор съгласно определението в член 3, параграф 1 могат да бъдат закупувани само на вторичните пазари при специфични условия.
   Член 2
   Критерии за допустимост на корпоративните облигации
   За да бъдат допустими за окончателна покупка по ПЗКС, търгуемите дългови инструменти, емитирани от корпорации, трябва да отговарят на критериите за допустимост на търгуемите активи за кредитни операции на Евросистемата съгласно четвърта част от Насоки (ЕС) 2015/510 на Европейската централна банка (ЕЦБ/2014/60) (6) и на следните допълнителни изисквания:

               1.

               Емитентът на търгуемия дългов инструмент:

                           а)

                           е учреден в държава членка, чиято парична единица е еврото;

                           б)

                           не е кредитна институция съгласно определението в член 2, точка 14 от Насоки (ЕС) 2015/510 (ЕЦБ/2014/60);

                           в)

                           няма предприятие майка съгласно определението в член 4, параграф 1, точка 15 от Регламент (ЕС) № 575/2013 на Европейския парламент и на Съвета (7), което е и кредитна институция съгласно определението в член 2, точка 14 от Насоки (ЕС) 2015/510 (ЕЦБ/2014/60);

                           г)

                           няма предприятие майка, което е обект на банков надзор извън еврозоната;

                           д)

                           не е поднадзорно лице съгласно определението в член 2, точка 20 от Регламент (ЕС) № 468/2014 на Европейската централна банка (ЕЦБ/2014/17) (8) или член на поднадзорна група съгласно определението в член 2, точка 21, буква б) от Регламент (ЕС) № 468/2014 (ЕЦБ/2014/17) във всеки един случай съгласно списъка, публикуван от ЕЦБ на уебсайта ѝ в съответствие с член 49, параграф 1 от Регламент (ЕС) № 468/2014 (ЕЦБ/2014/17), и не е дъщерно предприятие съгласно определението в член 4, параграф 1, точка 16 от Регламент (ЕС) № 575/2013 на тези поднадзорни лица или поднадзорни групи;

                           е)

                           не е инвестиционен посредник съгласно определението в член 4, параграф 1, точка 1 от Директива 2014/65/ЕС на Европейския парламент и на Съвета (9);

                           ж)

                           не е емитирал обезпечени с активи ценни книжа по смисъла на член 2, точка 3 от Насоки (ЕС) 2015/510 (ЕЦБ/2014/60);

                           з)

                           не е емитирал multicédulas по смисъла на член 2, точка 62 от Насоки (ЕС) 2015/510 (ЕЦБ/2014/60);

                           и)

                           не е емитирал структурирани обезпечени облигации по смисъла на член 2, точка 88 от Насоки (ЕС) 2015/510 (ЕЦБ/2014/60);

                           й)

                           не е дружество за управление на активи, възникнало в резултат от прилагането на инструмент за обособяване на активи в действие по преструктуриране съгласно член 26 от Регламент (ЕС) № 806/2014 на Европейския парламент и на Съвета (10) или съгласно национално законодателство, с което се въвежда член 42 от Директива 2014/59/ЕС на Европейския парламент и на Съвета (11);

                           к)

                           не е национален фонд за управление и продажба на активи, създаден с цел да поддържа реорганизации и/или преструктурирания във финансовия сектор (12); и

                           л)

                           не е допустим емитент за ПЗАПС.

               2.

               Търгуемият дългов инструмент има минимален остатъчен матуритет от 6 месеца и максимален остатъчен матуритет от 30 години и 364 дни към момента на покупката му от съответната централна банка от Евросистемата.

               3.

               В отклонение от член 59, параграф 5 от Насоки (ЕС) 2015/510 (ЕЦБ/2014/60), при оценката на изискванията за кредитно качество на търгуемия дългов инструмент ще бъде взета предвид само информацията за кредитна оценка, която е предоставена от агенция за външна кредитна оценка, призната в рамката на Евросистемата за кредитна оценка.

               4.

               Търгуемият дългов инструмент е деноминиран в евро.

               5.

               Допустими са покупките по номинална стойност на търгуеми дългови инструменти с отрицателна доходност до падежа (или с най-ниска възможна доходност) над лихвения процент по депозитното улеснение.

         Член 3
   Ограничения при извършването на покупки на корпоративни облигации от публичния сектор
   1.   За целите на настоящото решение „корпоративна облигация от публичния сектор“ означава корпоративна облигация, която отговаря на изискванията на член 2 и е емитирана от публично предприятие по смисъла на член 8 от Регламент (ЕО) № 3603/93 на Съвета (13).
   2.   За да е възможно образуването на пазарна цена за допустимите корпоративни облигации от публичния сектор, през известен период от време, чиято продължителност се определя от Управителния съвет, не се разрешават покупки на нови или продължаващи емисии корпоративни облигации от публичния сектор или на корпоративни облигации от публичния сектор, емитирани от същото лице или от лицата от групата на емитента, с матуритет, който настъпва на дата близка до — непосредствено преди или след — падежа на търгуемите дългови инструменти, които ще бъдат емитирани или продължени.
   Член 4
   Ограничения при закупуването
   1.   След като се консолидират наличностите във всички портфейли на централните банки от Евросистемата, по ПЗКС се прилага ограничение за всяка емисия с един и същ международен идентификационен номер за ценни книжа (ISIN). Ограничението за всяка емисия е 70 % за всеки ISIN за всички корпоративни облигации с изключение на корпоративните облигации от публичния сектор.
   В специфични случаи може да се прилага по-ниско ограничение за всяка емисия, включително спрямо корпоративни облигации от публичния сектор или от съображения за управление на риска. Корпоративните облигации от публичния сектор се третират по начин, съвместим с третирането им съгласно ПЗАПС.
   2.   Евросистемата извършва на текуща база подходящи процедури по кредитен риск и надлежна проверка на допустимите корпоративни облигации.
   3.   Евросистемата определя допълнителни ограничения при закупуването за групи емитенти, базирани на разпределянето на референтни стойности, свързани с пазарната капитализация на групата емитенти, за да се гарантира диверсифицирано разпределение на покупките сред емитентите и групите емитенти.
   Член 5
   Централни банки от Евросистемата, които извършват покупки
   Централните банки от Евросистемата, които закупуват корпоративни облигации по ПЗКС, се посочват в списък, който се публикува на уебсайта на ЕЦБ. Евросистемата прилага схема за специализация при разпределението на корпоративните облигации, които ще се закупят по ПЗКС, според държавата на учредяване на емитента. Управителният съвет позволява ad hoc отклонения от схемата за специализация, ако са налице обективни съображения, които затрудняват прилагането на схемата, или ако такива отклонения са препоръчителни, за да се постигнат общите цели на паричната политика на ПЗКС. По-конкретно, всяка определена централна банка от Евросистемата закупува само допустими корпоративни облигации, емитирани от емитенти, учредени в определена държава членка от еврозоната. Географското разпределение на държавите на учредяване на емитентите на допустимите корпоративни облигации във връзка с определените централни банки от Евросистемата се посочва в списък, който се публикува на уебсайта на ЕЦБ.
   Член 6
   Допустими контрагенти
   Допустими контрагенти за ПЗКС — както за окончателните сделки, така и за сделките по предоставяне в заем на ценни книжа с предмет корпоративни облигации, държани в портфейли на Евросистемата по ПЗКС — са следните:

               a)

               лица, които отговарят на критериите за допустимост за участие в операциите по паричната политика на Евросистемата съгласно член 55 от Насоки (ЕС) 2015/510 (ЕЦБ/2014/60); и

               б)

               други контрагенти, които централни банки от Евросистемата използват за инвестиране на своите инвестиционни портфейли, деноминирани в евро.

         Член 7
   Сделки за предоставяне в заем на ценни книжа
   Централните банки от Евросистемата, които закупуват корпоративни облигации по ПЗКС, осигуряват ценни книжа, закупени по ПЗКС, за предоставяне в заем, включително за репо сделки, с оглед на гарантиране на ефективността на ПЗКС.
   Член 8
   Заключителни разпоредби
   Настоящото решение влиза в сила на 6 юни 2016 г.

      Съставено във Виена на 1 юни 2016 година.

            Председател на ЕЦБ

         Mario DRAGHI

      (1)  Решение EЦБ/2014/40 на Европейската централна банка от 15 октомври 2014 г. относно изпълнението на третата програма за закупуване на обезпечени облигации (ОВ L 335, 22.11.2014 г., стр. 22).

      (2)  Решение (ЕС) 2015/5 на Европейската централна банка от 19 ноември 2014 г. относно изпълнението на програмата за закупуване на обезпечени с активи ценни книжа (ЕЦБ/2014/45) (ОВ L 1, 6.1.2015 г., стр. 4).

      (3)  Решение (ЕС) 2015/774 на Европейската централна банка от 4 март 2015 г. относно програма за закупуване на активи на публичния сектор на вторичните пазари (ЕЦБ/2015/10) (ОВ L 121, 14.5.2015 г., стр. 20).

      (4)  Решение ЕЦБ/2014/34 на Европейската централна банка от 29 юли 2014 г. относно мерки по отношение на целеви дългосрочни операции по рефинансиране (ОВ L 258, 29.8.2014 г., стр. 11).

      (5)  Решение (ЕС) 2016/810 на Европейската централна банка от 28 април 2016 г. относно втора поредица от целеви дългосрочни операции по рефинансиране (ЕЦБ/2016/10) (ОВ L 132, 21.5.2016 г., стр. 107).

      (6)  Насоки (ЕС) 2015/510 на Европейската централна банка от 19 декември 2014 г. относно прилагането на рамката на паричната политика на Евросистемата (ЕЦБ/2014/60) (ОВ L 91, 2.4.2015 г., стр. 3).

      (7)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).

      (8)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (ЕЦБ/2014/17) (ОВ L 141, 14.5.2014 г., стр. 1).

      (9)  Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349).

      (10)  Регламент (ЕС) № 806/2014 на Европейския парламент и на Съвета от 15 юли 2014 г. за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (ОВ L 225, 30.7.2014 г., стр. 1).

      (11)  Директива 2014/59/ЕС на Европейския парламент и на Съвета от 15 май 2014 г. за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (ОВ L 173, 12.6.2014 г., стр. 190).

      (12)  Списък с тези лица се публикува на уебсайта на ЕЦБ www.ecb.europa.eu.

      (13)  Регламент (ЕО) № 3603/93 на Съвета от 13 декември 1993 г. за уточняване на дефинициите за прилагането на забраните, посочени в член 104 и член 104б, параграф 1 от Договора (ОВ L 332, 31.12.1993 г., стр. 1).


title: Решение на Съвета oт 14 април 2014 година засключване от името на Европейския съюз на Споразумението за политическидиалог и сътрудничество между Европейската общност и нейните държавичленки, от една страна, и Република Коста Рика, Република Ел Салвадор,Република Гватемала, Република Хондурас, Република Никарагуа и РепубликаПанама, от друга страна, с изключение на член 49, параграф 3 отспоразумението

text:
                  15.4.2014

                  BG

                  Официален вестник на Европейския съюз

                  L 111/4

         РЕШЕНИЕ НА СЪВЕТА
         oт 14 април 2014 година
         за сключване от името на Европейския съюз на Споразумението за политически диалог и сътрудничество между Европейската общност и нейните държави членки, от една страна, и Република Коста Рика, Република Ел Салвадор, Република Гватемала, Република Хондурас, Република Никарагуа и Република Панама, от друга страна, с изключение на член 49, параграф 3 от споразумението
         (2014/211/ЕС)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 209, параграф 2 във връзка с член 218, параграф 6, буква а) от него,
         като взе предвид предложението на Европейската комисия,
         като взе предвид одобрението на Европейския парламент,
         като има предвид, че:

                     (1)

                     Споразумението за политически диалог и сътрудничество между Европейската общност и нейните държави членки, от една страна, и Република Коста Рика, Република Ел Салвадор, Република Гватемала, Република Хондурас, Република Никарагуа и Република Панама, от друга страна (наричано по-долу „споразумението“), беше подписано на 15 декември 2003 г. при условие за сключването му на по-късна дата.

                     (2)

                     Съгласно член 54, параграф 1 от споразумението то влиза в сила на първия ден от месеца, следващ месеца, през който договарящите страни са се нотифицирали взаимно за приключването на необходимите за тази цел процедури.

                     (3)

                     Всички договарящи страни по споразумението, включително всички държави — членки на Съюза по време на подписването му, вече са депозирали ратификационните си инструменти, с изключение на Съюза.

                     (4)

                     Член 49, параграф 3 от споразумението предвижда задължения за договарящите страни относно обратното приемане на незаконни мигранти. По тази причина посочената разпоредба попада в приложното поле на част трета, дял V от Договора за функционирането на Европейския съюз (ДФЕС), и по-специално член 79, параграф 3 от него, както и Протокол (№ 21) относно позицията на Обединеното кралство и Ирландия по отношение на пространството на свобода, сигурност и правосъдие и Протокол (№ 22) относно позицията на Дания, които са приложени към Договора за Европейския съюз и към ДФЕС, се прилагат.

                     (5)

                     Вследствие на влизането в сила на 1 декември 2009 г. на Договора от Лисабон Европейският съюз заменя Европейската общност и е неин правоприемник.

                     (6)

                     Поради това споразумението следва да бъде одобрено, с изключение на член 49, параграф 3 от него. Успоредно с настоящото решение ще бъде прието отделно решение (1) за сключване на член 49, параграф 3 от споразумението,

               ПРИЕ НАСТОЯЩОТО РЕШЕНИЕ:

            Член 1
            Споразумението за политически диалог и сътрудничество между Европейската общност и нейните държави членки, от една страна, и Република Коста Рика, Република Ел Салвадор, Република Гватемала, Република Хондурас, Република Никарагуа и Република Панама, от друга страна, се одобрява от името на Съюза, с изключение на член 49, параграф 3 от него.
            Текстът на споразумението е приложен към настоящото решение.

            Член 2
            Председателят на Съвета извършва от името на Съюза нотификациите, предвидени в член 54 от споразумението (2), както и следните нотификации:

               „Вследствие на влизането в сила на Договора от Лисабон на 1 декември 2009 г. Европейският съюз заменя Европейската общност и е неин правоприемник, като от същата дата упражнява всички права и поема всички задължения на Европейската общност. Следователно позоваванията на „Европейската общност“ или „Общността“ в текста на споразумението следва, когато е уместно, да се разбират като позовавания на „Европейския съюз“ или „Съюза“.“,

               „Разпоредбите на споразумението, които попадат в приложното поле на част трета, дял V от Договора за функционирането на Европейския съюз, обвързват Обединеното кралство и Ирландия като отделни договарящи страни, а не като част от Съюза, освен ако Европейският съюз, заедно с Обединеното кралство и/или Ирландия, не нотифицират централноамериканската страна, че Обединеното кралство и/или Ирландия е/са обвързани като част от Европейския съюз в съответствие с Протокол (№ 21) относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз. В случай че Обединеното кралство и/или Ирландия престанат да бъдат обвързани като част от Европейския съюз в съответствие с член 4а от Протокол № 21, Европейският съюз заедно с Обединеното кралство и/или Ирландия незабавно уведомяват централноамериканската страна за всяка промяна в тяхната позиция, като в такъв случай те остават обвързани от разпоредбите на споразумението като отделни страни. Същото се прилага и за Дания в съответствие с Протокол (№ 22) относно позицията на Дания, приложен към Договора за Европейския съюз и към Договора за функционирането на Европейския съюз.“

            Член 3
            Настоящото решение влиза в сила в деня след публикуването му в Официален вестник на Европейския съюз.

            Съставено в Люксембург на 14 април 2014 година.

                  За Съвета

                  Председател

               C. ASHTON

            (1)  Решение 2014/210/ЕС на Съвета (вж. стр. 2 от настоящия брой на Официален вестник).

            (2)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.